Prípravok na ochranu rastlín pre profesionálnych používateľov

**AUTOR**

Herbicídny postrekový prípravok vo forme kvapalného suspenzného koncentrátu pre riedenie vodou na ničenie dvojklíčnolistových burín a jednoročných tráv v repke ozimnej a jarnej.

**ÚČINNÁ LÁTKA:**

|  |  |  |
| --- | --- | --- |
| **Metazachlor**   | **500 g/l**(44,3 % hm) |  |

**Látky nebezpečné pre zdravie, ktoré prispievajú ku klasifikácii prípravku:**

Metazachlor CAS No.: 67129-08-2

**OZNAČENIE PRÍPRAVKU:**

|  |  |  |
| --- | --- | --- |
|  |  |  |
| **GHS07** | **GHS08** | **GHS09** |

**Pozor**

|  |  |
| --- | --- |
| **H302** | **Škodlivý po požití.** |
| **H317** | **Môže vyvolať alergickú kožnú reakciu.** |
| **H351** | **Podozrenie, že spôsobuje rakovinu.** |
| **H410** | **Veľmi toxický pre vodné organizmy, s dlhodobými účinkami.** |
| **EUH401** | **Dodržiavajte návod na používanie, aby ste zabránili vzniku rizík pre zdravie ľudí a životné prostredie.** |
| **P201** | Pred použitím sa oboznámte s osobitnými pokynmi. |
| **P270** | Pri používaní výrobku nejedzte, nepite ani nefajčite. |
| **P280** | Noste ochranné rukavice/ochranný odev/ochranné okuliare/ochranu tváre. |
| **P302 + P352** | Pri kontakte s pokožkou: umyte veľkým množstvom vody a mydla. |
| **P501** | Zneškodnite obsah/nádobu v súlade s miestnymi predpismi. |

**SP 1 Neznečisťujte vodu prípravkom alebo jeho obalom (Nečistite aplikačné zariadenie v blízkosti povrchových vôd/Zabráňte kontaminácii prostredníctvom odtokových kanálov z poľnohospodárskych dvorov a vozoviek).**

**SPe 1 Z dôvodu ochrany podzemnej vody nepoužívajte tento alebo iný prípravok obsahujúci metazachlór častejšie ako 1 × za 3 roky na tom istom pozemku.**

**SPe 3 Z dôvodu ochrany vodných organizmov udržiavajte medzi ošetrovanou plochou a povrchovými vodnými plochami ochranný pás zeme v dĺžke 10 m.**

# **Z 4 Riziko vyplývajúce z použitia prípravku pri dodržaní predpísanej dávky alebo koncentrácie je pre domáce, hospodárske a voľne žijúce zvieratá relatívne prijateľné.**

# **Vt 5 Riziko vyplývajúce z použitia prípravku pri dodržaní predpísanej dávky alebo koncentrácie je pre vtáky prijateľné.**

**Vo 2 Pre ryby a ostatné vodné organizmy jedovatý!**

# **V 3 Riziko prípravku je prijateľné pre dážďovky a iné pôdne makroorganizmy.**

**Vč 3 Riziko vyplývajúce z použitia prípravku pri dodržaní predpísanej dávky alebo koncentrácie je pre včely prijateľné.**

**Zákaz používania prípravku v 1. ochrannom pásme zdrojov pitných vôd!**

**PHO 1** Prípravky sú vylúčené z použitia vo vnútornej časti 2. ochranného pásma zdrojov podzemných i povrchových vôd (pokiaľ nie je v konkrétnych prípadoch 2. ochranné pásmo rozdelené na vnútornú a vonkajšiu časť, platí zákaz pre celé 2. pásmo).

**Dbajte o to, aby sa prípravok a jeho obal v žiadnom prípade nedostali do tečúcich a stojatých vôd vo voľnej prírode!**

**Zákaz priameho vypúšťania nespotrebovaných zvyškov do podzemných vôd.**

**Zákaz vylievania nespotrebovaných zvyškov do verejnej kanalizácie.**

**Uložte mimo dosahu zvierat a krmív pre zvieratá!**

PRÍPRAVOK V TOMTO VEĽKOSPOTREBITEĽSKOM BALENÍ NESMIE BYŤ PONÚKANÝ ALEBO PREDÁVANÝ ŠIROKEJ VEREJNOSTI.

**Výrobca:**

ADAMA Agan Ltd., Northern Industrial Zone, P.O.Box 262, 7710201 Ashdod, Izrael

**Držiteľ autorizácie ÚKSÚP:**

ADAMA Agriculture Slovensko spol., s.r.o., Priemyselná 9/B, 917 01 Trnava

**Číslo autorizácie ÚKSÚP: 15-11-1600**

**Číslo šarže:**  uvedené na obale

**Dátum výroby:** uvedené na obale

**Balenie:** 1 l HDPE fľaša

5 l HDPE kanister

AUTOR® je ochranná známka firmy DowAgrosciences

**PÔSOBENIE PRÍPRAVKU**

AUTOR je herbicíd určený na ničenie dvojklíčnolistových burín a jednoročných tráv v porastoch repky ozimnej a jarnej. Do rastliny sa dostáva predovšetkým koreňmi pri vzchádzaní. Mechanizmus účinku účinnej látky metazachlor je založený na inhibícii biosyntézy tukov, čo má priamy vplyv na delenie buniek a diferenciáciu pletív. Po aplikácii na pôdu pred vzídením burín je prijímaný klíčiacimi burinami a spôsobuje ich uhynutie pred alebo krátko po vyklíčení. Po vzídení burín aplikujte najneskôr v štádiu klíčnych listov (1.pravého listu). AUTOR účinkuje predovšetkým cez pôdu a spoľahlivý účinok dosiahne len pri dostatočnej pôdnej vlhkosti. Pri aplikácii počas sucha sa dostaví účinok až po zrážkach. Podľa súčasných poznatkov je AUTOR dobre znášaný všetkými odrodami repky olejnej, vrátane tzv. dvojnulovej.

**Spektrum herbicídnej účinnosti:**

***Citlivé buriny*:**

psiarka roľná, moháre, lipnica ročná, prstovka, ježatka kuria, metlička obyčajná, láskavce (ohnutý, zelenoklasý), pŕhľava malá, veroniky, žltnice, mlieče (nie roľný), iskerníky (len jednoročné), kapsička pastrierska, parumanček nevoňavý, rumančeky a rumany, horčiak obyčajný, lobody, mak, ľuľok, kolenec roľný, hluchavky, nezábudka roľná, hviezdica prostredná, čistec ročný, zemedym lekársky, durman obyčajný

***Stredne citlivé buriny*:**

ovos hluchý, fialka roľná, reďkev ohnicová, horčica roľná, stavikrv vtáčí, peniažtek roľný, bažanka ročná, pohánkovec ovíjavý, mrlík biely, výmrv obilnín a lipkavec obyčajný

***Odolné buriny*:**

pupenec roľný, pichliač, pýr plazivý

**NÁVOD NA POUŽITIE**

|  |  |  |  |  |
| --- | --- | --- | --- | --- |
| **Plodina** | **Účel použitia** | **Dávka/ha** | **Ochranná doba** | **Poznámka** |
| **repka ozimná** | dvojklíčnolistové buriny | 1,5 - 2 l | AT | - |
| **repka ozimná****repka jarná** | dvojklíčnolistové buriny, jednoročné trávy, výmrv obilnín, lipkavec | 1-1,2 l + (0,2 -0,25 l ) | (TM) COMMAND 36 CS |

**POKYNY PRE APLIKÁCIU**

Množstvo vody: 300 - 400 l/ha

***Repka ozimná*:** na rovnakom pozemku aplikujte iba raz za 3 roky, s maximálnou dávkou 2,0 l prípravku/ha.

***Repka jarná*:** na rovnakom pozemku aplikujte iba raz za 3 roky, s maximálnou dávkou 1,2 l prípravku/ha.

Repku ozimnú ošetrite prípravkom AUTOR pred vzídením (po zasiatí) alebo po vzídení repky, buriny môžu mať vytvorené maximálne klíčne listy. Prípravok pôsobí najmä cez pôdu. Je možné, že pri vyschnutých pôdach sa účinok prejaví až po následných zrážkach.

Pri TM kombinácii s COMMAND 36 CS aplikujte preemergentne do 2 dní po sejbe. Táto kombinácia zabezpečí účinok proti rumanom a lipkavcu.

Pre dobrý herbicídny účinok je potrebná kvalitne pripravená pôda bez hrúd s dobrou štruktúrou. Ošetrenie na kamenistých alebo hrudkovitých pôdach môže byť úspešné iba čiastočne, lebo semená burín klíčia spod hrúd a nedostanú sa do styku s herbicídom. Pre zaistenie dobrej znášanlivosti repkou je treba dodržať hĺbku sejby 1,5 - 2 cm a semená repky musia byť zakryté dostatočnou vrstvou drobnohrudkovitej zeminy. Účinnosť môže byť znížená pri presušení povrchovej vrstvy pôdy. Prejaví sa však pri následných zrážkach. Pri silných zrážkach môže byť prechodne zabrzdený rast repky, ktorý sa však ešte na jeseň vyrovná a nemá na úrodu žiadny vplyv.

Na ľahkých pôdach voľte nižšiu a na ťažkých vyššiu hranicu registrovanej dávky.

Vyvarujte sa predávkovaniu, spôsobeného prekrývaním postrekových pásov alebo zlou prípravou postrekovej kvapaliny.

**INFORMÁCIE O MOŽNEJ FYTOTOXICITE, ODRODOVEJ CITLIVOSTI A VŠETKÝCH ĎALŠÍCH PRIAMYCH A NEPRIAMYCH NEPRIAZNIVÝCH ÚČINKOCH NA RASTLINY ALEBO RASTLINNÉ PRODUKTY**

Pri dodržaní aplikačných podmienok nie sú známe prejavy fytotoxicity a ani negatívne vplyvy na rastliny alebo rastlinné produkty ani na *rastlinné produkty určené na množenie.*. Podľa súčasných poznatkov je AUTOR dobre znášaný všetkými odrodami repky olejnej, vrátane tzv. dvojnulovej.

**OPATRENIA PROTI VZNIKU REZISTENCIE**

Účinná látka metazachlor obsiahnutá v prípravku AUTOR patrí v zmysle klasifikácie organizácie HRAC do K3 skupiny herbicídov (chloracetamidy). Dodržiavajte striedanie plodín, aby nedochádzalo k opakovanému používaniu prípravkov s rovnakým, alebo podobným mechanizmom účinku. Neznižujte dávky prípravku, dodržiavajte termín aplikácie.

**VPLYV NA ÚRODU**

Výsledky testov nepreukázali žiadne negatívne efekty na transformačné (spracovateľské) procesy ani negatívny vplyv na úrodu ošetrovaných plodín pri predpísanej dávke (vrátane aplikačného termínu) a koncentrácii.

**VPLYV NA NÁSLEDNÉ, NÁHRADNÉ A SUSEDIACE PLODINY**

V prípade zlého vzídenia resp. potreby jesenného zaorania porastu repky ošetreného prípravkom AUTOR je možné v tú istú jeseň ako náhradné plodiny po predchádzajúcej orbe (do hĺbky najmenej 20 - 25 cm) vysievať pšenicu ozimnú (okrem pšenice tvrdej - durum) alebo jačmeň ozimný.

Ak je potrebné v dôsledku zlého prezimovania porastov repky ošetrených na jeseň prípravkom AUTOR tieto nasledujúcu jar zaorať, tak ako následné plodiny je možné zaradiť jarné obilniny, repku jarnú, zemiaky, kukuricu, kapustovú zeleninu, bôb, ľan a hrach. Pred výsevom je však potrebná orba do hĺbky 15 cm.

Ak je potrebné z akéhokoľvek dôvodu zaorať repku jarnú ošetrenú prípravkom AUTOR, je možné náhradné plodiny vysievať s odstupom 5 mesiacov od aplikácie a po orbe.

Pri normálnom zbere repky možno pestovať akúkoľvek plodinu.

**Postrek nesmie zasiahnuť susediace plodiny!**Dodržujte ochranné pásmo min. 5 metrov od susediacich plodín.

**VPLYV NA UŽITOČNÉ A INÉ NECIEĽOVÉ ORGANIZMY**

Riziko je považované za nízke.

**PRÍPRAVA POSTREKOVEJ KVAPALINY A ZNEŠKODNENIE OBALOV**

Pred použitím prípravok dôkladne premiešajte. Odmerané množstvo prípravku vlejte do nádrže postrekovača naplnenej do polovice vodou a za stáleho miešania doplňte na požadovaný objem. Prázdny obal z tohto prípravku vypláchnite vodou a to buď ručne (3 krát po sebe) alebo v primiešavacom zariadení, ktoré je súčasťou postrekovača. Výplachovú vodu vlejte do nádrže postrekovača a obal odovzdajte vášmu zmluvnému subjektu, ktorý má oprávnenie na zber a zneškodňovanie prázdnych obalov. Pripravte len také množstvo postrekovej kvapaliny, ktoré spotrebujete.

Zákaz opätovného použitia obalu alebo jeho použitia na iné účely!

**ČISTENIE APLIKAČNÉHO ZARIADENIA**

Postrekovač vyčistite okamžite po každom použití prípravku asanujte 3% roztokom uhličitanu sodného (sóda) alebo 0,1-0,2 % roztokom Agropur-u a umyte vodou.

**BEZPEČNOSTNÉ OPATRENIA**

Pri práci s prípravkom používajte ochranný pracovný oblek, ochranný štít na tvár alebo ochranné okuliare, gumové rukavice a gumovú obuv. Pri riedení postreku používajte zásteru z pogumovaného textilu.

Postrekujte len za bezvetria alebo mierneho vánku v smere od pracujúcich s postupom do neošetrenej plochy.

Pri práci nejedzte, nepite a nefajčite. Pred jedlom a po skončení práce si dôkladne umyte ruky mydlom a teplou vodou.

Prípravok nie je horľavý. Prípadný požiar haste penou, práškom, pieskom alebo zeminou. Vodu použite len výnimočne, a to kropením a nie silným prúdom. Zabezpečte, aby kontaminovaná voda, použitá na hasenie, neunikla z priestoru požiaru do okolia, predovšetkým do verejnej kanalizácie, zdrojov spodných vôd a recipientov povrchových vôd a nezasiahla poľnohospodársku pôdu.

**Dôležité upozornenie**

Pri požiarnom zásahu použite izolačné dýchacie prístroje, lebo pri horení môžu unikať toxické plyny.

**PRVÁ POMOC**

**Po nadýchaní** Postihnutého ihneď odveďte na čerstvý vzduch, pokiaľ postihnutý nedýcha, privolajte lekársku pomoc zabezpečte umelé dýchanie až do jej príchodu! Pri pretrvávajúcich ťažkostiach vyhľadajte lekára. Pri vdýchnutí kvapalného prípravku vyhľadajte ihneď pomoc lekára

**Po požití** Ústa vypláchnite vodou, postihnutého nechajte vypiť väčšie množstvo vody. Nevyvolávajte zvracanie! V prípade zvracania zabráňte vdýchnutiu zvratkov. Pri pretrvávajúcich ťažkostiach vyhľadajte lekársku pomoc a ukážte Kartu bezpečnostných údajov alebo označenie produktu.

**Po zasiahnutí očí** Pri na silu otvorených viečkach vyplachujte ihneď oči veľkým množstvom vody po dobu 10 – 15 minút. Ak má postihnutý kontaktné šošovky, je potrebné ich najskôr odstrániť. Pri pretrvávajúcom dráždení oka vyhľadajte lekára.

**Pri styku s pokožkou** Zasiahnutý odev ihneď odstráňte, postihnuté miesto ihneď umyte vodou a mydlom, dobre opláchnite. Umyté miesta pokožky natrite reparačným krémom. Pri pretrvávajúcom dráždení pokožky vyhľadajte lekára.

**Pri podozrení na otravu** privolajte lekára, ktorého informujte o prípravku a poskytnutej prvej pomoci. V prípade potreby môže liečbu lekár konzultovať s Národným informačným toxikologickým centrom v Bratislave, telefón: + 421 2 54774166, mobil: +421 911 166 066.

**SKLADOVANIE**

Uchovávajte v tesne uzavretých originálnych obaloch. Skladujte v suchých, krytých, chladných a tmavých priestoroch chránených pred poveternostnými vplyvmi. Chráňte pred mrazom, priamym slnečným žiarením a dlhodobým pôsobením tepla. Podlaha skladovacích priestorov by mala byť nepriepustná produktu a ak je to možné, vyspádovaná. Uchovávajte mimo dosahu detí. Uchovávajte mimo dosahu potravín, nápojov a krmív pre zvieratá. Doba skladovateľnosti v originálnych neporušených obaloch je 2 roky od dátumu výroby.

**ZNEŠKODNENIE OBALOV**

Nepoužité zvyšky prípravku v pôvodnom obale zneškodnite ako nebezpečný odpad.

Technologický zvyšok postrekovej kvapaliny po zriedení vystriekajte na neošetrenej ploche, nesmú však zasiahnuť zdroje podzemných ani recipienty povrchových vôd alebo zneškodnite ako nebezpečný odpad. Nepoužité zvyšky postrekovej kvapaliny v objeme väčšom ako technologický zvyšok (uvedené v technických parametroch mechanizačného prostriedku) zneškodnite ako nebezpečný odpad v súlade s platnou legislatívou o odpadoch.

Výrobca zodpovedá za stálosť akosti prípravku, nemôže však ovplyvniť vlastné použitie ani súvisiace okolnosti, a tým nepreberá záruku za prípadné škody, vzniknuté nedodržaním tohto návodu.